በኢትዮጵያ የቢዝነስ ተቋማት ሞዴል የስነ ምግባር መመሪያ ተዘጋጀ
— በኢትዮጵያ ለመጀመሪያ ጊዜ የቢዝነስ ተቋማት ሞዴል የስነ ምግባር መመሪያ ተዘጋጀ።በኢፌዴሪ ፕሬዚዳንት ሙላቱ ተሾመ ትናንት የተመረቀውና በሃገሪቱም የመጀመሪያ የሆነው የኢትዮጽያ ቢዝነስ ተቋማት ሞዴል የስነ ምግባር መመሪያ እድገት እያሳየ የመጣውን የሃገሪቱን ኢኮኖሚ ተቀያያሪነት ከአለም አቀፍ ገበያ ጋር በማስተሳሰር  ሃገሪቱ ለምትከተለው የነፃ ገበያ የኢኮኖሚ ፍልስፍና ምቹ ሁኔታን እንዲፈጥርላት ታስቦ የተዘጋጀ ነው።ፕሬዚዳንቱ  የንግዱን ማህበረሰብ እና ባላሃብቱን ለመጥቀም ታሳቢ ተደርጎ የተዘጋጀው መመሪያም መንግስት ለዘርፉ እየሰጠ  ያለውን መጠነ ሰፊ ትኩረትና ድጋፍ ይበልጥ የሚያጠናክር ነው ብለዋል።በሌላ በኩል የዚህ የስነ ምግባር መመሪያ መዘጋጀት ህግ እና ስርአትን ተከትሎ የሚሰራ ባለሀብት እንዲፈጠር ከማድረግ ጀምሮ በነጻ ገበያ ስርአት ውስጥ ፍትሃዊ የገበያ ስርዓት እና  ተወዳዳሪነትንም  ለማስፈንም የሚያግዝ መሆኑንም ነው ያመለከቱት።ሸማቹ ማህበረሰብም ቢሆን በሚገለገልበት ተቋም ላይ አመኔታ እንዲያድርበት  አቅም የሚፈጥር በመሆኑ  ይህንን መመሪያ በሃገር አቀፍ ደረጃ ተግባራዊ ማድረግ እንዲቻልም መንግስት ያላሰለሰ ጥረቱን ይቀጥላል ነው ያሉት ፕሬዚዳንት ሙላቱ።ይህ ሞዴል መመሪያ በአሁኑ ወቅት በሃገሪቱ ልዮ ትኩረት እያገኘ ያለውን የአምራች ዘርፉን ለብቻ በማውጣት ራሱን የቻለ ሞዴል መመሪያ እንዲኖረው የሚያደርግና የንግድ እንዲሁም  የአገልግሎት ዘርፎችም ራሱን የቻለ ሞዴል መመሪያ እንዲኖራቸው እድል የሰጠ መሆኑን ተመልክቷል።የኢትዮጵያ የንግድ እና ዘርፍ ማህበራት ምክር ቤት ፕሬዚዳንት አቶ ሰለሞን አፈወርቅም  የመመሪያው እውን መሆን ሃገሪቱ በሚቀጥሉት ጥቂት አመታት ልትደርስበት ካሰበችው የምጣኔ ሃብት መዋቅር ሽግግር ወሳኝ ሚና እንደሚኖረው አስገንዝበዋል።የስነ ምግባር መመሪያን አስመልክተው አስተያየታቸውን የሰጡ ግለሰቦች በበኩላቸው፤ የመመሪያው መዘጋጀት በመንግስት፣ በባለሃብቱ እና በነጋዴው ማህበረሰብ መካከል ጤናማ የገበያ ስርዓት እንዲፈጠር የሚያግዝ ነው ብለዋል።በተጨማሪም ሙስና፣ ኪራይ ሰብሳቢነት እና በአቋራጭ ለመክበር የሚደረጉ እኩይ ተግባራትን በመከላከል እና ለህግ ፊት እንዲቀርቡ በማድረግ በኩልም የማይተካ አስተዋፅኦ እንደሚኖረው ነው ፋና ብሮድካስቲንግ ኮርፖሬት የዘገበው ።